钦定古今图书集成/历象汇编/乾象典/第081卷 > 《商霖赋》王邵
## 钦定古今图书集成/历象汇编/乾象典/第081卷 > 《商霖赋》王邵

殷叶到哲后出笃思，道秉明恤，承帝眷，赉良弼，入梦
惟肖在野叶吉，起版筑之风；云洪浣浴夫天日。副三
祀聿求之勤，标千古枚卜之𬬸。尔其时也，睿虑渊涵，
皇仁深厚。役阴阳而嬗化兮，泯雷霆之声臭。何雨旸
之弗若兮，望云霓而瞻蚴蟉。屯河亳之膏泽，靳渗漉
于檐。也邪？当其甘盘既遁，王言弗雍，学海竭天，泽
壅，云龙暌而否隔，元黄战而乾封。忽甘澍之祁祁，沛
浩荡于三农。相彼元感之气类，如时雨可状其遭逢。
若夫霖雨之为瑞也，涵坤元，表阴德。滋稿萎而效灵，
苏枯菀以为职。曰霡曰霂，膏黍膏稷，盥液石田，肥仁
土域，至倾泻夫天潢，悉渝洽于乔陟。见夫“山噀云而
贯斗兮，星召毕以离月。雺浃宙以渰萋兮，雷横空而
飘越。势滂沱以汗漫兮，霾静骄而滃泄。”舞雩彻于郊
坛，桔槔休夫林樾。草木发其光气，町甽漾其涟滑。立
解云汉之忧，如荅桑林之谒。若彼滋梅应候，随车及
时。如酥破块，似露濯枝。亦油然而浡然，仅涓滴以为
施。乌能漂陶流虞，涤姒荡姬。肯播兮助明王之终亩；
稽田兮勤哲后之敷菑。于是天泽既溥，地华斯泫，重
穋聿兴，苕颖毕展。配鸿濛而育物，实恭默之所幽阐，
已优渥而渊如，何裔夏有殊夫沴演。故乃山川出云，
日月顺轨，氛祲潜消，疵疫不起。浊流胥澄，鬼方亦敉。
泯神功于冲漠，昭调燮之凝祉，称交泰之奇缘，历千
载而流美。是以后之代天理物者，召大降于宣麻，冀
载零以洗兵，染天章而挥洒，特宠畀夫保衡。因而眷
方㝢之孑遗，切密勿之丞凝。忧尧之心，劳禹之形。四
门辟，百度贞。立无方兮恢天网，吁简在兮维国桢。爰
列夔龙之姓字，稽元恺之氏族，对玉食弗遑暇，覆金
瓯以穆卜，期一德以享天。筦治忽之枢轴，萃岳牧于
一堂，岂喜起之难复。方将挹三灵之蹇薉，拯万姓于
泥涂。覃恩布濩，至德沦濡，封山禅岳，瘗玉考图。蕴圣
宣肃，抑惨用舒，道周神洽，体有示无，溢四海而讫声
教，同造化以鸿敷迈，作霖雨于有商，播歌颂于终古。
重曰“考德丹扆，凝神紫宫兮覃精元默，帝载潜通兮
延英宅揆。灵润聿弥，精禋仰同兮开济道弘，燮理懋
功，今古是隆兮。祈祈宪宪，天人合德，保昌运于无穷
兮。”